Lausunto TEM:lle

Asia: Kilpailuviraston, Kuluttajaviraston ja Kuluttajatutkimuskeskuksen yhdistäminen

Julkisuudessa esiintyneiden tietojen mukaan TEM valmistelee Kilpailuviraston, Kuluttajaviraston ja Kuluttajatutkimuskeskuksen mahdollista yhdistämistä. Lähes 40 vuotta sanottujen virastojen toimialaa observoineena sekä osallisenakin (Elinkeinohallituksen lisätyn istunnon varajäsenen ominaisuudesta Kuluttajatutkimuskeskuksen johtokunnan jäsenyyteen asti) lausun otsikon asiasta muutaman ajatuksen, jotka toivottavasti otetaan huomioon asian jatkovalmistelun yhteydessä.

Elinkeinohallitus perustettiin HiKi-komitean esitysten pohjalta kokoamaan ja uudistamaan hajanainen hintasäännöstelyajan viranomaistoiminta sekä tuomaan aktiivinen ote kilpailuvalvontaan. Elinkeinohallituksen tutkimustoiminta oli luonteeltaan aivan erilaista kuin myöhemmän Kuluttajatutkimuskeskuksen tutkimus.

Eurooppalaisen kehityksen myötä ja ETA-neuvotteluvaiheen yhteydessä oli kilpailunvalvonnan samoin kuin kuluttajasuojan rooli muuttunut aivan olennaisesti 1970-luvun alun tilanteesta. Tämän johdosta Elinkeinohallitus oli tullut tiensä päähän ja korvattiin erillisillä Kilpailu- ja Kuluttajavirastoilla.

Kuluttaja-asiamiehen viran yhdistäminen kuluttajaviraston ylijohtajan virkatehtäviin ei välttämättä ollut hedelmällinen ratkaisu. Otsikon asian valmistelussa pohdittavan yhdistetyn viraston päällikön tehtävistä kuluttaja-asiamiestehtävä ehdotetaan pudotettavaksi pois.

Samanaikaisesti kuluttajahallinnon uudistuksen kanssa perustettu Kuluttajatutkimuskeskus, joka jatkoi aiemmin ”kolmannella sektorilla” toimineen yksikön toimintaa, nojaa yhdellä rajapinnallaan Kuluttajavirastoon, minkä kanssa sillä lisäksi oli aiemmin yhteisiä hallintopalvelutoimia. Kuluttajatutkimuskeskuksella ei tehtäväkentän erilaisuuden ja säädösten mukaisesti ole yhteistä rajapintaa saatikka toimialaosaamista Kilpailuviraston kanssa, sen sijaan enemmänkin eräiden muiden valtion sektoritutkimuslaitosten kanssa.

Otsikossa mainittujen virastojen yhdistäminen merkitsisi ensi sijassa paluuta vuoden 1973 tilanteeseen, mistä hyvin perustelluin syin irtaannuttiin 1990. Taustamuistiossa (TEM 767/00.04.01/2012) ilmenevät hallintotehtävien, tietohallinnon sekä hallinto- ja viestintätehtävien tehostaminen on toteutettavissa ilman virastojen varsinaista yhdistämistä etenkin kun kilpailuasioiden ja kuluttaja-asioiden ydinasiat on pidettävä erillään.

Maassa tarvitaan analyyttista kuluttajatutkimusta ja tällainen tutkimus on selkeää taloudellisen tutkimuksen jatkumoa. Muistiossa mainitun VATT:nkin olisi makrotaloustutkimuksen ohella omaksuttava perustamisvaiheen toiminta-ajatuksen mukaisesti myös mikrotaloudellista tutkimusta, millä on rajapintaa Kuluttajatutkimuskeskuksen kanssa.

Yhteenvetona kilpailuasioiden ja kuluttaja-asioiden ydinasiat on pidettävä erillään toisistaan ja Kuluttajatutkimuskeskuksen asema on tyylikkäintä ratkaista erikseen valtion sektoritutkimuslaitosuudistuksen yhteydessä.

Iikko B Voipio

valt.lis., Helsingin kaupungista